*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1989

όσον αφορά το ειδικό πρόγραμμα σχετικά με τη μεταποίηση και την εμπορία αλιευτικών προϊόντων του γλυκού νερού στην Ιταλία για την περίοδο 1989-1991 που διαβίβασε η Ιταλία σύμφωνα με τις διατάξεις του κανονισμού (ΕΟΚ) αριθ. 355/77 του Συμβουλίου

(Το κείμενο στην ιταλική γλώσσα είναι το μόνο αυθεντικό)

(90/20/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσης για τη βελτίωση των συνθηκών μεταποίησης και εμπορίας των γεωργικών και αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 4256/88 (2), και ιδίως το άρθρο 5,

Εκτιμώντας:

ότι η Επιτροπή υιοθέτησε με την απόφασή της 89/423/ΕΟΚ (3) την παράταση του ειδικού προγράμματος στον τομέα της μεταποίησης και της εμπορίας των αλιευτικών προϊόντων στην Ιταλία για την περίοδο 1989/90·

ότι το πρόγραμμα αυτό λαμβάνει υπόψη τα αλιευτικά προϊόντα του γλυκού νερού·

ότι η Ιταλία ανακοίνωσε στην Επιτροπή, στις 3 Αυγούστου 1989, το ειδικό πρόγραμμα σχετικά με τη μεταποίηση και την εμπορία των αλιευτικών προϊόντων του γλυκού νερού στην Ιταλία·

ότι το παρόν πρόγραμμα είναι σύμφωνο με τις διατάξεις του άρθρου 2 του κανονισμού (ΕΟΚ) αριθ. 355/77·

ότι το πρόγραμμα αυτό συμβάλλει στην επίτευξη των στόχων της κοινής αλιευτικής πολιτικής και ότι περιλαμβάνει τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77·

ότι πρέπει να υπάρχει συνοχή μεταξύ του παρόντος κανονισμού και των πολυετών προγραμμάτων προσανατολισμού που αφορούν την αναδιάρθρωση, τον εκσυγχρονισμό και την ανάπτυξη των τομέων της αλιείας και της υδατοκαλλιέργειας στην Ιταλία που εγκρίθηκαν από την Επιτροπή με τις αποφάσεις 88/4/ΕΟΚ (4) και 88/140/ΕΟΚ (5)·

ότι το εν λόγω πρόγραμμα περιλαμβάνει ορισμένες ενέργειες που δεν είναι επιλέξιμες στα πλαίσια του κανονισμού (ΕΟΚ) αριθ. 355/77 και ότι πρέπει αυτές να αποκλεισθούν από το πρόγραμμα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη που διατύπωσαν από κοινού η Επιτροπή Γεωργικών Διαρθρώσεων και Αγροτικής Ανάπτυξης και η Μόνιμη Επιτροπή Διαρθρώσεων Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ειδικό πρόγραμμα σχετικά με τη μεταποίηση και την εμπορία των αλιευτικών προϊόντων του γλυκού νερού στην Ιταλία, που ανακοίνωσε η Ιταλία στις 3 Αυγούστου 1989, τα βασικά στοιχεία του οποίου εκτίθενται στο παράρτημα Ι, εγκρίνεται με την επιφύλαξη των διατάξεων του παραρτήματος ΙΙ.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 22 Δεκεμβρίου 1989.

Για την Επιτροπή

Manuel MARIN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 374 της 31. 12. 1988, σ. 25.

(3) ΕΕ αριθ. L 196 της 12. 7. 1989, σ. 47.

(4) ΕΕ αριθ. L 4 της 7. 1. 1988, σ. 21.

(5) ΕΕ αριθ. L 67 της 12. 3. 1988, σ. 18.

ΠΑΡΑΡΤΗΜΑ Ι

Ουσιαστικά στοιχεία του προγράμματος που αφορά μια κοινή δράση για τη βελτίωση των συνθηκών μεταποίησης και εμπορίας των προϊόντων της αλιείας στο γλυκό νερό που υπεβλήθη από την ιταλική κυβέρνηση στα πλαίσια του κανονισμού (ΕΟΚ) αριθ. 355/77

1. Αντικείμενο

Βελτίωση και ορθολογισμός των κυκλωμάτων εμπορίας/διάθεσης και μεταποίησης των προϊόντων της αλιείας του γλυκού νερού.

2. Ζώνη

Το σύνολο του εδάφους της Ιταλίας.

3. Διάρκεια

Το πρόγραμμα καλύπτει την περίοδο από 1ης Σεπτεμβρίου 1989 μέχρι 31 Δεκεμβρίου 1991· τα επενδυτικά σχέδια μπορούν να υποβληθούν στα πλαίσια του παρόντος προγράμματος μέχρι 31 Δεκεμβρίου 1990 (άρθρο 10 του κανονισμού (ΕΟΚ) αριθ. 4256/88).

4. Στόχοι

α) Όσον αφορά τη μεταποίηση των προϊόντων της αλιείας του γλυκού νερού:

- δημιουργία κέντρων μεταποίησης με ολοκληρωμένο κύκλο, γραμμή επεξεργασίας, καθάρισμα, αφαίρεση εντοσθίων, φιλετοποίηση, κόψιμο σε φέτες, κάπνισμα κ.λπ.,

- δημιουργία κέντρων πρώτης μεταποίησης·

β) Όσον αφορά την εμπορία και τη διάθεση των προϊόντων αλιείας του γλυκού νερού:

- ορθολογισμός και αυτοματοποίηση των κυκλωμάτων εμπορίας.

5. Προβλέψεις επενδύσεων

Για να επιτευχθούν οι προβλεπόμενοι στόχοι και ιδιαίτερα η διατήρηση του κόστους παραγωγής και η δημιουργία νέων προϊόντων, το συνολικό κόστος των επενδύσεων για τη διάρκεια του προγράμματος ανέρχεται σε 10,4 εκατομμύρια Ecu και διανέμεται ως εξής:

- για τις διαρθρωτικές επεμβάσεις στον τομέα της επεξεργασίας, της μεταποίησης και της κονσερβοποίησης των προϊόντων της αλιείας: 8,7 εκατομμύρια Ecu

- για τον εκσυγχρονισμό, την ενδυνάμωση, την αυτοματοποίηση των αγορών αλιείας: 1,7 εκατομμύρια Ecu.

Τα οικονομικά δεδομένα ως και η διανομή μεταξύ των διαφόρων τύπων επενδύσεων είναι ενδεικτικά.

6. Εθνικές ενισχύσεις

Οι ανωτέρω επενδύσεις μπορούν να επωφεληθούν των ενισχύσεων που χορηγούνται από τις περιοχές ή από άλλες δημόσιες διοικήσεις που έχουν ιδιαίτερα ενδιαφέροντα σ' αυτούς τους τομείς.

ΠΑΡΑΡΤΗΜΑ ΙΙ

Τελικά συμπεράσματα

1. Η Επιτροπή θεωρεί ότι το πρόγραμμα το οποίο υπέβαλε η ιταλική κυβέρνηση συνιστά το πλαίσιο για μελλοντικές κοινοτικές ή εθνικές χρηματοδοτικές συμμετοχές και αποτελεί την κατάλληλη βάση για τη διευκόλυνση της εξέλιξης της μεταποίησης και εμπορίας των προϊόντων αλιείας του γλυκού νερού.

Για το σκοπό αυτό, η Επιτροπή τονίζει ότι η ενδεχόμενη εξέλιξη της μεταποίησης και της εμπορίας των προϊόντων της αλιείας του γλυκού νερού πρέπει να ενταχθεί στα πλαίσια της προβλεπόμενης εξέλιξης των πόρων και των συνεπειών και των στόχων των πολυετών προγραμμάτων προσανατολισμού για τους τομείς του αλιευτικού στόλου και ιδιαίτερα της υδατοκαλλιέργειας, τομέας που πρέπει να θεωρηθεί ως η πιο σημαντική πηγή για τις μελλοντικές προμήθειες σε πρώτη ύλη.

2. Οι επενδύσεις που αφορούν τα προϊόντα που προορίζονται για την ανθρώπινη κατανάλωση και που δεν συμπεριλαμβάνονται στο παράρτημα ΙΙ της συνθήκης θα εξετασθούν λαμβάνοντας ιδιαίτερα υπόψη τις διατάξεις του άρθρου 7 του κανονισμού (ΕΟΚ) αριθ. 355/77. Αυτά τα προϊόντα οφείλουν να περιλαμβάνουν ένα σημαντικό μέρος ψαριών.

3. Η Επιτροπή υπενθυμίζει ότι οι προβλέψεις για επενδύσεις που περιλαμβάνονται στο παρόν πρόγραμμα δεν προδικάζουν ενδεχόμενες οικονομικές συνδρομές από μέρους της Κοινότητας για τα επενδυτικά σχέδια του τομέα.